# data[].attributes.attachment_link.readable_text
Pregunta. Quina és la principal discriminació que segueix afectant les dones?

Resposta. La discriminació és en tots els sentits i en tots els àmbits: econòmic, esportiu, laboral. Les dones sempre hem de demostrar més que un home. Som més observades.

P. Quin és el principal avenç que han aconseguit les dones?

R. El que hem aconseguit és normalitzar la nostra presència en tots els àmbits. Passa al món de l'esport. En el meu cas, per exemple, quan vaig començar era una rara avis i ara està ple de noies que van en moto. Però no només passa en el meu esport. Passa en tots. I en totes les feines.

Marta Pascal, coordinadora general del Partit Demòcrata Europeu Català

P. Quina és la principal discriminació que segueix afectant les dones?

R. Malauradament, les dones estem sotmeses encara a moltes discriminacions. M'agradaria parlar de dues. La que fa referència a la violència masclista, que encara vivim a casa nostra. I la violència de l'Estat Islàmic, l'esclavatge sexual o les nenes segrestades per Boko Haram. Hi ha també una altra discriminació que viuen les dones que fa referència als salaris que rebem malgrat la nostra capacitat i els nostres mèrits per fer les coses ben fetes. Encara hi ha un llarg camí per recórrer perquè això afecta directament la nostra autonomia personal i la nostra capacitat de tenir un projecte de vida i professional que estigui a l'alçada del que nosaltres per mèrit ens mereixem.

P. Quin és el principal avenç que han aconseguit les dones?

R. El principal avenç ha estat la consecució del vot, la capacitat de les dones per fi de poder votar. La meva generació ja ho ha vist de forma plena. No fa tants anys que les dones necessitaven un passaport que havia els havia de donar el seu marit per sortir del país i tampoc en fa tants van obtenir el dret a vot després de reivindicar-lo durant una pila d'anys. Per tant, em sembla que aquesta és una manera de desenvolupar de forma plena la ciutadania activa i és un gran avenç per a les dones.

P. Quina és la principal discriminació que segueix afectant les dones?

R. A les dones se'ns tracta com a ciutadanes de segona. No se'ns considera persones amb els mateixos drets ni se'ns donen les mateixes oportunitats. La frase d'Angela Davis, "feminisme és la idea revolucionària que les dones som persones" és dolorosament vigent.

P. Quin és el principal avenç que han aconseguit les dones?

R. Hem avançat força en els aspectes legals i en algunes societats hem aconseguit conquerir el dret a ocupar l'àmbit públic. Malauradament, els homes no estan conquerint l'àmbit privat.

P. Quina és la principal discriminació que segueix afectant les dones?

R. Continuem sent les responsables de la llar. Se'ns pressuposa domini i expertesa en les tasques de la llar, incloent-hi la cuina. En conseqüència, les dones que han volgut tenir projecció pública, el primer que han fet ha estat penjar el davantal i allunyar-se dels fogons perquè mai les tornessin a lligar a foc a la cuina. Amb aquesta fugida hem perdut bona part del patrimoni culinari cultural d'aquest país.

P. Quin és el principal avenç que han aconseguit les dones?

R. Les dones han aconseguit, amb la seva lluita, tenir una presència nombrosa, natural i normal, tant en tota mena d'educació reglada com en tots els sectors professionals. Cal recordar, però, que aquesta lluita no ha estat gens fàcil. Les de la meva generació (nascudes a finals dels seixanta) hem vist com les nostres mares, després d'una jornada dura de treball, havien de portar les sabatilles al pare i servir-li una copa.

P. Quina és la principal discriminació que segueix afectant les dones?

R. De fet, fins al moment no s'ha aconseguit un bon nivell de conciliació entre la vida laboral i familiar. La dona, per aquest problema, queda relegada moltes vegades en el món laboral i social.

P. Quin és el principal avenç que han aconseguit les dones?

R. Avui la majoria de les nostres lleis reconeix que la diversitat entre els dos sexes existeix i, paral·lelament, també l'equitat pel que fa a drets entre els dos sexes.

Candela Calle, directora gerent de l'ICS i directora general de l'ICO

P. Quina és la principal discriminació que segueix afectant les dones?

R. L'accés a llocs de responsabilitat i també a professions que encara són majoritàriament masculines. En l'aspecte de la retribució encara hi ha desigualtats. Té a veure que encara estem qüestionades des del punt de vista de la competència, les capacitats i la responsabilitat. I un tema important és la doble jornada que fem les dones, en l'àmbit professional i el personal.

P. Quin és el principal avenç que han aconseguit les dones?

R. En el món occidental, l'accés a l'educació, un tema molt important, però també el que té a veure amb avançar en aspectes legals, gràcies a la lluita de moltes dones, però hem d'estar encara molt atents, hem de continuar amb una educació clara dels nostres fills i filles perquè es comencen a veure signes de retrocés.

Teresa Crespo, presidenta d'ECAS, entitats catalanes d'acció social

P. Quina és la principal discriminació que segueix afectant les dones?

R. Hi ha moltes coses que ens mostren que la societat no té assumida la igualtat de gènere. La nostra societat discrimina la dona en tots els àmbits, no s'ha acceptat la real equitat de gènere, malgrat les manifestacions i la defensa d'aquests principis, i continua predominant la creença no confessada ni conscient que la dona no pot exercir els mateixos drets perquè té funcions diferents a la societat. Només cal pensar en quants noms coneixem de filosofes, pensadores, pintores, escultores, directores de cinema o cuineres famoses, malgrat que les dones pensen, pinten, fan cinema i cuinen. I, en canvi, si parlem de la pobresa, aleshores sí que ens apareixen rostres femenins que pateixen molt més els factors de discriminació social i econòmica que condueixen a l'exclusió.

P. Quin és el principal avenç que han aconseguit les dones?

R. La incorporació de la dona al món laboral ha estat un gran avenç, gràcies en primer lloc al fet que les dones tenen més estudis i, per tant, una millor capacitació, i en segon lloc perquè els canvis que s'han produït els darrers anys han permès amb la tecnologia i millora de la tècnica substituir certes feines que requerien la força física, a les quals la dona tenia més dificultats per accedir. I també cal destacar que darrerament en algunes empreses es comencen a valorar competències més pròpiament femenines, com són la capacitat relacional, el treball en equip o en xarxa, la innovació, o la capacitat de resoldre problemes imprevistos. Malgrat els avenços que he apuntat, no puc oblidar que la dona pateix una forta discriminació perquè no se li reconeix un mateix salari per una mateixa feina, alhora que veu com s'apliquen criteris injustificats que frenen el seu accés a llocs directius i de responsabilitat en les organitzacions.

Victòria Camps, filòsofa i catedràtica emèrita de Filosofia Moral i Política, i membre del Comitè de Bioètica de Catalunya

P. Quina és la principal discriminació que segueix afectant les dones?

R. La principal discriminació que afecta les dones no és una, sinó dues. La primera, el masclisme que hi ha al darrere de la violència de gènere. La segona, la dificultat per repartir equitativament les tasques que tradicionalment s'han encarregat a la dona. Les tasques vinculades a la reproducció, una feina no remunerada i no valorada, però socialment imprescindible.

P. Quin és el principal avenç que han aconseguit les dones?

R. La revolució de les dones ha estat la més important del segle XX. S'ha aconseguit la igualtat jurídica (en el món occidental). Falta arribar a la igualtat real.

Carlota Pi, enginyera, cofundadora de la comercialitzadora d'energia Holaluz

P. Quina és la principal discriminació que segueix afectant les dones?

R. La maternitat acaba fent que moltes dones hagin de renunciar a seguir creixent en la seva vida professional. En el meu cas, en tornar de la baixa de maternitat em vaig trobar que m'havien limitat les responsabilitats. En una empresa on hi havia dedicat més de 15 hores diàries. Per això, en acomiadar-me vaig decidir que no tornaria a treballar per algú altre. No és veritat que les dones haguem de triar entre la maternitat i la vida professional. El que cal són empreses del nou món que permetin a tots els treballadors (siguin homes o dones) la conciliació.

P. Quin és el principal avenç que han aconseguit les dones?

R. Les dones hem arribat a posicions on podem decidir i estem aplicant canvis per fer real la igualtat a les empreses. Aplicar mesures com la llar d'infants que tenim a les oficines d'Holaluz contribueix a fer efectiva la conciliació per promoure el benestar de l'equip. A Holaluz tenim clar que les persones plenes en totes les facetes de la vida aporten més valor.

Núria Sebastian, professora del Departament de Tecnologies de la Informació i les Comunicacions de la UPF

P. Quina és la principal discriminació que segueix afectant les dones?

R. La principal discriminació que patim és no creure que podem arribar a ser presidentes, directores o Premis Nobel.

P. Quin és el principal avenç que han aconseguit les dones?

R. El principal avenç de les dones és creure que podem arribar a ser presidentes, directores o premis Nobel.

P. Quina és la principal discriminació que segueix afectant les dones?

R. El masclisme i la misogínia segueixen estant molt presents en la nostra societat a tots els nivells, des de petits detalls a grans mals, des de la llar fins a la política, passant per la moda, la publicitat, la premsa o la televisió. En l'àmbit professional, encara que s'ha avançat, segueix havent-hi un dèficit important de dones en càrrecs directius i la diferència salarial per feines similars em sembla incomprensible. En l'àmbit estètic m'impressiona la servitud de la dona a patrons retrògrads. En aquest aspecte m'atreviria a dir que fins i tot hem anat cap enrere. Que les estrelles del pop actual vesteixin en els seus vídeos i concerts roba interior (dubto que sigui sempre per decisió pròpia) em sembla aberrant quan la lluita per l'alliberament de la dona va arrencar fa dècades. Mentre seguim parlant d'això és que alguna cosa segueix fallant.

P. Quin és el principal avenç que han aconseguit les dones?

R. La conciliació entre vida familiar i laboral tinc la sensació que cada vegada és més possible, encara que queda camí per fer. Moltes dones actuals són autèntiques heroïnes. Compaginar feina i família pot ser una tasca èpica. D'altra banda, crec que per sort hi ha menys permissibilitat social davant d'actituds masclistes vexatòries.

# data[].attributes.attachment_link.title
Quina és la situació de les dones el 2017?

# data[].attributes.attachment_link.description
Pregunta. Quina és la principal discriminació que segueix afectant les dones? Resposta. La discriminació és en tots els sentits i en tots els àmbits: econòmic, esportiu, laboral. Les dones sempre hem de demostrar més que un home. Som més observades. P. Quin és el principal avenç que han aconseguit les dones?